Նա սխալվեց, երբ իր հրահանգներին չենթարկվող լրագրողներին ասաց՝ ուզում եք «պլե՞ն ընկնել»: Այս արտահայտությունը «Սասնա ծռերի» տղաներին միանգամից դարձրեց ահաբեկիչ: Որովհետեւ ոչ ահաբեկչին լրագրողները որպես «պլեն» պետք չեն: Նա սխալվեց, երբ հայտարարեց, որ տղաների մեծ մասը Սերժ Սարգսյանի հրաժարականը չեն պահանջում, դա հենց մի քանի րոպեում տեղում հերքվեց եւ հերքվեց շատ ագրեսիվ: Բալասանյանն, ինչպես ասում են, կորցնում էր իր առաքելության «հմայքը» ոտքի վրա: Նա տղաներին բարոյազրկեց, երբ ասաց, որ Ժիրայր Սեֆիլյանը նույնպես չի պահանջում Սերժ Սարգսյանի հրաժարականը: Այդ դեպքում, ինչպես ասում էր վերջինիս տատիկը, ինչի՞ համար ենք հավաքվել: Հերոսը սխալվեց կապույտ վերնազգեստով եւ սպիտակ տաբատով ղարաբաղցի երիտասարդին (Բալասանյանի վստահությունը վայելող այս տղան կապավոր էր բարձրաստիճան ոստիկանության եւ «Սասնա ծռերի» միջեւ), որին զինված տղաների մեծ մասն արդեն վերաբերվում էր մեծ տհաճությամբ, վստահելով շփման ոճի մեջ ընտրություն չկատարելու գործը՝ այս երիտասարդը հոխորտում էր եւ հարձակվում ում վրա պատահի: Նա նույնպես նպաստեց Բալասանյան-հերոսի «անկմանը»: Նա սխալվեց, երբ լրագրողների ներկայությամբ վիրավորեց եւ գրեթե հողին հավասարեցրեց ՊՊԾ գունդը գրաված տղաներից մեկին, վերջիններս չափազանց շատ էին վստահում հերոսին եւ հերոսը չափազանց շատ բան թույլ տվեց իրեն: